### NN 143/2023 (1.12.2023.), Odluka o porezima Općine Veliki Bukovec

Općina Veliki Bukovec

1977

Na temelju članka 26. i 42. Zakona o lokalnim porezima (»Narodne novine« broj 115/16, 101/17, 114/22 i 114/23) i članka 31. Statuta Općine Veliki Bukovec (»Službeni vjesnik Varaždinske županije« broj 18/13, 6/18, 15/20, 6/21 i 41/21 – pročišćeni tekst), Općinsko vijeće Općine Veliki Bukovec na 25. sjednici održanoj 23. studenoga 2023. godine donosi

ODLUKU

O POREZIMA OPĆINE VELIKI BUKOVEC

I. OPĆE ODREDBE

Članak 1.

Odlukom o porezima Općine Veliki Bukovec (u daljnjem tekstu: Odluka) utvrđuju se vrste poreza, obveznici plaćanja, stope, visina te način obračunavanja i plaćanja općinskih poreza koji su izvori prihoda Proračuna Općine Veliki Bukovec.

II. VRSTE POREZA

Članak 2.

Općinski porezi Općine Veliki Bukovec su:

1. porez na potrošnju

2. porez na korištenje javnih površina.

1. Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijaliziranih vina, piva i bezalkoholnih pića u ugostiteljskim objektima na području Općine Veliki Bukovec.

Članak 4.

Obveznik plaćanja poreza na potrošnju je pravna i fizička osoba koja pruža ugostiteljske usluge na području Općine Veliki Bukovec.

Članak 5.

Porez na potrošnju plaća se po stopi od 3 %.

Osnovicu poreza na potrošnju čini prodajna cijena pića u ugostiteljskim objektima bez poreza na dodanu vrijednost.

Članak 6.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 1. ovoga članka porezni obveznik iskazuje na Obrascu ­PP-MI-PO i predaje ga do 20. dana u mjesecu za prethodni mjesec nadležnoj ispostavi Porezne uprave. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

2. Porez na korištenje javnih površina

Članak 7.

Porez na korištenje javnih površina plaćaju pravne i fizičke osobe koje koriste javne površine na području Općine Veliki Bukovec.

Porez na korištenje javnih površina ne plaćaju pravne i fizičke osobe koje koriste javnu površinu u humanitarne svrhe ili u svrhu koja je od javnog interesa.

Javnim površinama u smislu ove Odluke smatraju se: ulice, ceste, zelene površine, travnjaci, zelene površine uz cestu u naselju čiji je vlasnik Općina Veliki Bukovec ili su joj date na korištenje ili održavanje.

Članak 8.

Porez na korištenje javnih površina obračunava se i plaća se u iznosu od 0,10 eur/m² dnevno za trajno postavljene objekte na javnim površinama i u iznosu od 0,15 eur/m² za privremeno postavljene objekte na javnim površinama.

III. PRIJELAZNE I ZAVRŠNE ODREDBE

Članak 9.

Poslove u vezi s utvrđivanjem i naplatom poreza iz ove Odluke kao i provođenje ovršnog postupka radi naplate potraživanja, Općinsko vijeće Općine Veliki Bukovec povjerava Ministarstvu financija, Poreznoj upravi, Područnom uredu Varaždin, Ispostavi Ludbreg.

Članak 10.

Stupanjem na snagu ove Odluke prestaje važiti Odluka o općinskim porezima Općine Veliki Bukovec (»Službeni vjesnik Varaždinske županije« broj 33/17, 65/17, 77/18 i 3/19).

Članak 11.

Ova Odluka objavit će se u »Narodnim novinama« i »Službenom vjesniku Varaždinske županije«, a primjenjuje se od 1. siječnja 2024. godine.

Klasa: 410-01/23-01/01

Urbroj: 2186-28-01-23-3

Veliki Bukovec, 23. studenoga 2023.

Predsjednica
 Općinskog vijeća
 Jasenka Zdelar, dipl. iur., v. r.